 NA WANDERI KAMAU SERIKALI itaanza kutoa ufadhili wa elimu kwa wanafunzi wa chekechea, ikiwa itakumbatia na kutekeleza mapendekezo yaliyotolewa Jumanne na Jopo la Rais kuhusu Mageuzi ya Elimu Nchini (PWPER). Jopo hilo, linaloongozwa na Profesa Raphael Munavu, liliwasilisha rasmi ripoti yake kwa Rais William Ruto hapo jana Jumanne katika Ikulu ya Nairobi. Jopo hilo lilibuniwa na Rais Ruto Septemba mwaka uliopita, ili kutathmini mageuzi yafaayo katika sekta ya elimu nchini. Hapo awali, lilipangiwa kuwasilisha ripoti yake mnamo Machi, lakini muda wake wa kuhudumu ukaongezwa hadi mwezi Juni. Kulingana na mapendekezo yaliyo katika ripoti hiyo, jopo hilo linaitaka serikali kuanza kuwafadhili wanafunzi wanaojiunga na chekechea, kutokana na mahitaji mengi ya Mfumo wa Elimu ya Umilisi (CBC). Ripoti ilipendekeza kufadhili wanafunzi hao kwa kuwatengea Sh1, 170 kila mmoja kuwapunguzia wazazi mzigo unaoandamana na mfumo huo mpya wa elimu. Kwenye pendekezo hilo, ripoti pia inapendekeza serikali kuwafadhili wanafunzi wa Shule za Msingi (Kiwango cha Chini) kwa Sh2, 238; Sh15, 043 kwa wanafunzi wa Shule ya Msingi (Kiwango cha Juu), Sh22, 527 kwa Shule za Upili (Kutwa) na Sh38, 280 kwa Shule za Upili za Kiwango cha Juu (za Malazi). Mapendekezo hayo yanaitaka serikali kutathmini mfumo na utaratibu wa ufadhili kila baada ya miaka mitatu.Chini ya utaratibu wa ufadhili wa sasa, serikali imekuwa ikitoa ufadhili wa elimu kwa wanafunzi wa shule za msingi na upili (kutwa na malazi). Ikiwa serikali itaikumbatia ripoti hiyo, basi huenda mitihani ya kitaifa ikaanza kuchapishiwa humu nchini. Hili ni kinyume na sasa ambapo mitihani ya kitaifa imekuwa ikichapishiwa katika nchi za nje ili kudhibiti maovu kama wizi wa mitihani. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  